IZVEDBENI SKLEP KOMISIJE (EU) 2021/260

z dne 11. februarja 2021

o odobritvi nacionalnih ukrepov za omejitev učinka nekaterih bolezni vodnih živali v skladu s členom 226(3) Uredbe (EU) 2016/429 Evropskega parlamenta in Sveta ter razveljavitvi Sklepa Komisije 2010/221/EU

(notificirano pod dokumentarno številko C(2021) 773)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti člena 226(3) Uredbe,

ob upoštevanju naslednjega:

(1) Direktiva Sveta 2006/88/ES (2) med drugim določa zahteve za zdravstveno varstvo živali, ki se uporabljajo za dajanje na trg, uvoz in tranzit živali iz akvakulture in njihovih proizvodov, minimalne preventivne ukrepe za povečanje ozaveščenosti o boleznih pri živalih iz akvakulture in minimalne nadzorne ukrepe, ki se uporabljajo v primeru suma ali izbruha nekaterih bolezni pri vodnih živalih. Navedena direktiva je razveljavljena z Uredbo (EU) 2016/429 z učinkom od 21. aprila 2021.

(2) Člen 9(1)(d) Uredbe (EU) 2016/429 se nanaša na pravila za obvladovanje, ki se uporabljajo v zvezi z boleznimi s seznama, za katere so potrebni ukrepi za preprečevanje njihovega širjenja, bodisi ob vstopu v Unijo bodisi zaradi premikov med državami članicami.

(3) Akvakultura Unije je izjemno raznolika, kar zadeva gojene vrste in proizvodne sisteme, ki se uporabljajo v državah članicah, in verjetno se bo ta raznolikost sčasoma še povečala. Zato so lahko nekatere bolezni, ki niso navedene v členu 9(1)(d) Uredbe (EU) 2016/429, vseeno bistvene za nekatere države članice, ker je vrsta prisotna v navedenih državah članicah ali zaradi vrste metod akvakulturne proizvodnje, ki se uporabljajo v navedenih državah članicah. Kadar bolezen, ki ni bolezen s seznama iz člena 9(1)(d) Uredbe (EU) 2016/429, predstavlja znatno tveganje za zdravje vodnih živali v navedenih državah članicah, lahko države članice za obvladovanje širjenja bolezni sprejmejo nacionalne ukrepe v skladu s členom 226(1) navedene uredbe, če so ti ukrepi ustrezni in potrebni glede na cilje, ki jih je treba doseči.

(4) Da se zagotovi ustreznost in potrebnost nacionalnih ukrepov, ki jih predlaga država članica, je treba Komisijo vnaprej obvestiti o vseh ukrepih, ki bi lahko vplivali na premike vodnih živali med državami članicami, tako da se ukrepi lahko odobrijo ali po potrebi spremenijo.

(5) Nekaterim državam članicam je bilo odobreno sprejetje nacionalnih ukrepov za omejitev učinka nekaterih bolezni na živali iz akvakulture v skladu s členom 43 Direktive 2006/88/ES. Sklep Komisije 2010/221/EU (3) določa podrobnosti o navedenih državah članicah in boleznih, za katere imajo vzpostavljene nacionalne ukrepe.

(6) Nekatere države članice so pridobile status prost bolezni koi herpes virusa ali izvajajo odobren program izkoreninjenja ali spremljanja navedene bolezni v skladu z Direktivo 2006/88/ES. Vendar je bolezen koi herpes virusa zdaj uvrščena na seznam bolezni kategorije E v skladu z Izvedbeno uredbo Komisije (EU) 2018/1882 (4), kar pomeni, da gre za bolezen s seznama, za katero je potrebno spremljanje v Uniji. Zato se lahko upošteva pri nacionalnih ukrepih v skladu s členom 226 Uredbe (EU) 2016/429.

(7) Da se zagotovi nemoten prehod na novo ureditev v skladu z Uredbo (EU) 2016/429, morajo zadevne države članice od 21. aprila 2021 zaprositi za odobritev nacionalnih ukrepov v skladu s členom 226(2) Uredbe (EU) 2016/429.

(8) Komisija je ocenila ukrepe, ki so jih predlagale zadevne države članice, ob upoštevanju standardov Svetovne organizacije za zdravje živali (OIE) (5) ter splošnega učinka zadevnih bolezni in predlaganih ukrepov na Unijo. Komisija meni, da so zadevne države članice dokazale, da so navedeni ukrepi primerni in potrebni ter tako upravičujejo njihovo odobritev, da bi preprečile vnos zadevnih bolezni na njihova ozemlja ali da bi obvladale njihovo širjenje med državami članicami. Zadevne države članice bi bilo treba ustrezno navesti v prilogah k temu sklepu.

(9) V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, se Uredba (EU) 2016/429 kot tudi akti Komisije, ki na njej temeljijo, uporablja za Združeno kraljestvo in v njem v zvezi s Severno Irsko po koncu prehodnega obdobja, določenega v sporazumu o izstopu. Zato bi bilo treba Združeno kraljestvo (Severna Irska) ustrezno navesti v prilogah k temu sklepu.

(10) Za zaščito zdravstvenega statusa držav članic z nacionalnimi ukrepi, odobrenimi za določeno bolezen v skladu s členom 226(3) Uredbe (EU) 2016/429, morajo pošiljke vrst vodnih živali, ki so dovzetne za zadevne bolezni, izvirati iz države članice ali njenega dela, ki je prosta oz. prost iste bolezni. Take pošiljke mora spremljati uradno spričevalo, ki potrjuje status prost bolezni.

(11) Veterinarska spričevala, ki potrjujejo kraj izvora pošiljke, namenjene v državo članico ali njen del, za katero oz. katerega veljajo nacionalni ukrepi, odobreni v skladu s členom 226(3) Uredbe (EU) 2016/429, so vključena v ustrezne vzorce uradnih spričeval za premike vodnih živali med državami članicami iz Izvedbene uredbe Komisije (EU) 2020/2236 (6). Ta veterinarska spričevala se uporabljajo, kadar so vodne živali vrst s seznama namenjene v državo članico ali njen del, za katero je Komisija odobrila nacionalne ukrepe v skladu s členom 226(3) Uredbe (EU) 2016/429.

(12) Nacionalni ukrepi, odobreni s tem sklepom, bi se morali uporabljati le toliko časa, kolikor so ustrezni in potrebni za preprečevanje vnosa bolezni v zadevne države članice ali za obvladovanje njihovega širjenja med državami članicami. Da se Komisiji omogoči redno ocenjevanje ustreznosti in potrebnosti takih ukrepov in da se po potrebi omogoči sprememba ukrepov, bi morale države članice Komisiji poslati letno poročilo s podrobnim opisom delovanja ukrepov v preteklem letu. Taka letna poročila in druga ustrezna poročila bi morala vključevati nekatere informacije, določene v Izvedbeni uredbi Komisije (EU) 2020/2002 (7).

(13) S programi izkoreninjenja, odobrenimi v skladu s členom 226(3) Uredbe (EU) 2016/429, bi se moralo stanje bolezni v razumnem času izboljšati. Zaradi skladnosti to obdobje ne bi smelo biti daljše od obdobja, v katerem je treba dokončati program izkoreninjenja bolezni kategorije C. Obdobje izvajanja programa izkoreninjenja, odobrenega v skladu s členom 226(3) Uredbe (EU) 2016/429, zato ne bi smelo biti daljše od šestih let od datuma, ko ga je Komisija prvotno odobrila. V ustrezno utemeljenih primerih in na zahtevo zadevne države članice bi morala imeti Komisija možnost, da obdobje izvajanja programa izkoreninjenja podaljša za dodatnih šest let. To najdaljše obdobje izvajanja je določeno tako, da se zagotovi ustrezno obdobje, v katerem se lahko zaključi program izkoreninjenja, hkrati pa se preprečijo nesorazmerne in dolgotrajne motnje premikov vodnih živali znotraj Unije.

(14) Zaradi jasnosti zakonodaje Unije bi bilo treba razveljaviti Sklep 2010/221/EU.

(15) Ker se Uredba (EU) 2016/429 začne uporabljati 21. aprila 2021, bi se moral tudi ta sklep uporabljati od navedenega datuma.

(16) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Predmet urejanja in področje uporabe S tem sklepom se odobrijo nacionalni ukrepi, ki so jih sprejele tiste države članice ali deli držav članic, ki so navedeni v prilogah I in II, za omejitev učinka nekaterih bolezni vodnih živali v skladu s členom 226(3) Uredbe (EU) 2016/429, ter določa: (a) pogoje za začetno in nadaljnjo odobritev navedenih ukrepov; (b) omejitve premikov vodnih živali med državami članicami; (c) obveznosti poročanja držav članic.

Člen 2 Odobritev nacionalnih ukrepov na območjih prostih bolezni Države članice ali njihovi deli, ki so navedeni v drugem in četrtem stolpcu tabele v Prilogi I, se štejejo za proste bolezni iz prvega stolpca navedene tabele in se jim odobri sprejetje nacionalnih ukrepov v skladu s členom 226(3) Uredbe (EU) 2016/429.

Člen 3 Odobritev programov izkoreninjenja bolezni, za katere veljajo nacionalni ukrepi 1. Programi izkoreninjenja, ki so jih sprejele države članice, navedene v drugem stolpcu tabele v Prilogi II, za bolezni, za katere veljajo nacionalni ukrepi in so navedene v prvem stolpcu navedene tabele, in območja, navedena v četrtem stolpcu navedene tabele, se odobrijo. 2. Obdobje izvajanja programa izkoreninjenja ne sme presegati šest let od datuma, ko ga je Komisija prvotno odobrila. V ustrezno utemeljenih primerih lahko Komisija na zahtevo zadevne države članice podaljša obdobje izvajanja programa izkoreninjenja za dodatnih šest let.

Člen 4 Premiki vodnih živali dovzetnih vrst med državami članicami ali njihovimi deli, za katere veljajo nacionalni ukrepi, vključno s programi izkoreninjenja Vodne živali vrst, dovzetnih za bolezni iz drugega stolpca Priloge III, se premaknejo v države članice ali njihove dele, navedene v drugem in četrtem stolpcu tabel v Prilogi I ali II, če: (a) izvirajo iz države članice ali z njenega dela, ki je v drugem in četrtem stolpcu tabele v Prilogi I navedena oz. naveden kot prost zadevne bolezni, in (b) jih spremlja uradno spričevalo, ki ga izda pristojni organ države članice izvora in je sestavljeno v skladu z ustreznim vzorcem veterinarskega spričevala iz poglavij 1, 2, 3 ali 5 Priloge I k Izvedbeni uredbi (EU) 2020/2236, v katerem so navedena jamstva, ki se nanašajo na zadevne posebne nacionalne ukrepe.

Člen 5 Letno poročanje držav članic 1. Države članice, navedene v drugem stolpcu tabel v prilogah I in II, Komisiji najpozneje do 30. aprila vsako leto predložijo poročilo o odobrenih nacionalnih ukrepih za zaščito statusa prost bolezni tistih držav članic in njihovih delov, ki so navedeni v členu 2, ali za programe izkoreninjenja, navedene v členu 3, kot je ustrezno. 2. Poročilo iz odstavka 1 vključuje: (a) informacije o ukrepih, sprejetih v prejšnjem koledarskem letu za ohranitev statusa prost bolezni, vključno vsaj z informacijami iz Priloge III k Izvedbeni uredbi (EU) 2020/2002, ali (b) informacije o spremembi programa izkoreninjenja, vključno s podrobnostmi o testiranju, ki je bilo izvedeno v prejšnjem koledarskem letu, in vsaj z informacijami iz oddelka 4 Priloge V k Izvedbeni uredbi (EU) 2020/2002. 3. V poročilu iz odstavka 1 se navedejo razlogi, zakaj naj bi se status prost bolezni ali program izkoreninjenja, kot je ustrezno, še naprej uporabljal še eno koledarsko leto. Posebej se je treba sklicevati na razpoložljivost zdravljenj, cepiv, staležev, odpornih na bolezni, ali drugih pomembnih dosežkov, če bi eden ali več od teh postal izvedljiva možnost za preprečevanje in obvladovanje zadevne bolezni od predložitve prejšnjega poročila.

Člen 6 Sprememba odobrenih nacionalnih ukrepov Komisija lahko spremeni nacionalne ukrepe iz prilog I in II, če informacije iz člena 5(3) ali druge take informacije v zvezi z razvojem na področju zdravja živali kažejo, da uvedba omejitev premikov med državami članicami ni več potrebna ali upravičena za preprečevanje vnosa ali obvladovanje širjenja določene bolezni.

Člen 7 Razveljavitev Sklep Komisije 2010/221/EU se razveljavi z učinkom od 21. aprila 2021.

Člen 8 Uporaba Ta sklep se uporablja od 21. aprila 2021.

Člen 9 Naslovniki Ta sklep je naslovljen na države članice.

V Bruslju, 11. februarja 2021 Za Komisijo Stella KYRIAKIDES Članica Komisije

(1) UL L 84, 31.3.2016, str. 1.

(2) Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (UL L 328, 24.11.2006, str. 14).

(3) Sklep Komisije 2010/221/EU z dne 15. aprila 2010 o odobritvi nacionalnih ukrepov za omejevanje vpliva nekaterih bolezni pri živalih iz ribogojstva in prosto živečih vodnih živalih v skladu s členom 43 Direktive Sveta 2006/88/ES (UL L 98, 20.4.2010, str. 7).

(4) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(5) Kodeks zdravstvenega varstva vodnih živali OIE in Priročnik diagnostičnih testov za vodne živali OIE.

(6) Izvedbena uredba Komisije (EU) 2020/2236 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval za vstop pošiljk vodnih živali in nekaterih proizvodov živalskega izvora iz vodnih živali v Unijo ter njihove premike znotraj Unije, in uradnega potrjevanja navedenih spričeval ter o razveljavitvi Uredbe (ES) št. 1251/2008 (UL L 442, 30.12.2020, str. 410).

(7) Izvedbena uredba Komisije (EU) 2020/2002 z dne 7. decembra 2020 o določitvi pravil za uporabo Uredbe (EU) 2016/429 Evropskega parlamenta in Sveta v zvezi s prijavljanjem bolezni s seznama in poročanjem o njih na ravni Unije, v zvezi z oblikami in postopki za predložitev programov spremljanja v Uniji in programov izkoreninjenja, za poročanje o njih in za vlogo za priznanje statusa prost bolezni ter v zvezi z računalniško podprtim informacijskim sistemom (UL L 412, 8.12.2020, str. 1).